VSIA “Slimnīca “Ģintermuiža””

**STARPPERIODU VADĪBAS ZIŅOJUMS**

par 2021. gada 9 mēnešiem (01.01.-30.09.)

VSIA “Slimnīca “Ģintermuiža”” (turpmāk – Slimnīca vai Sabiedrība) ir Latvijas Republikas Veselības ministrijas pārraudzībā esoša valsts kapitālsabiedrība.

Saskaņā ar Latvijas Republikas Ministru kabineta 2004.gada 13.aprīļa noteikumu Nr.286 “Veselības ministrijas nolikums” 25.7.punktu Veselības ministrija ir Sabiedrības valsts kapitāla daļu turētājs. Atbilstoši Publiskas personas kapitāla daļu un kapitālsabiedrību pārvaldības likuma 12.panta noteikumiem paredzētos kapitāla daļu turētāja pārstāvis ir Veselības ministrijas valsts sekretāre Indra Dreika.

Saskaņā ar Sabiedrības Statūtiem Sabiedrības galvenie darbības veidi ir slimnīcu darbība (NACE klasifikācijas kods 86.10); Izglītība (85); Veselības aizsardzība (86); Ārstu un zobārstu prakse (86.2); Pētījumu un eksperimentālo izstrāžu veikšana dabas zinātnēs un inženierzinātnēs (72.10); Sociālā aprūpe ar izmitināšanu (87), Sociālā aprūpe bez izmitināšanas (88) u.c.

Sabiedrības pārskata perioda valdes loceklis ir Artūrs Bērziņš.

**Pārskata perioda Sabiedrības darbības apraksts**

Pārskata periodā sabiedrība sniedz sekojošus pakalpojumus:

1. Stacionārie veselības aprūpes pakalpojumi:
   1. Psihiatriskā palīdzība pieaugušajiem un bērniem
   2. Narkoloģija
   3. Obligātā narkoloģiskā palīdzība bērniem pēc bāriņtiesas lēmuma
   4. Narkomānu rehabilitācija stacionārā pieaugušajiem un bērniem
   5. Minesotas programma stacionārā
   6. COVID-19 pozitīvu pacientu ārstēšana
2. Sekundārās ambulatorās veselības aprūpes pakalpojumi:
   1. Neiroelektrofizioloģiskie funkcionālie izmeklējumi
   2. Psihiatrijas slimnieku ārstēšana psihiatriskā profila dienas stacionārā pieaugušajiem un bērniem
   3. Metadona aizvietojošās terapijas kabineta pakalpojumi
   4. Psihologa (Metadona aizvietojošās programmas ietvaros) pakalpojumi
   5. Speciālistu pakalpojumi psihiatrijā un narkoloģijā
   6. Tiesu psihiatriskā un psiholoģiskā ekspertīze
3. Rezidentu apmācība psihiatrijā un narkoloģijā
4. Sociālā aprūpe un sociālā rehabilitācija:
   1. Ilgstošā sociālā aprūpe un sociālā rehabilitācija personām ar smagiem garīga rakstura traucējumiem
   2. Sociālās rehabilitācijas pakalpojumi no psihoaktīvām vielām atkarīgiem bērniem un pieaugušām personām

Sakarā ar izsludināto ārkārtas stāvokli veselības aprūpes sistēmā, lai mazinātu Valsts slimnīcu noslogojumu, VSIA “Slimnīca “Ģintermuiža”” personāla, pacientu/klientu veselības apdraudējumu un slimnīcas darbības nepārtrauktības riskus saistībā ar vīrusa COVID-19 izplatību, 2020.gada 11.decembrī Valde pieņem lēmumu slimnīcā atvērt nodaļu COVID-19 pacientu ārstēšanai, pārprofilējot Hronisko pacientu nodaļas 40 gultasvietas. Sakarā ar to, ka pielāgotās gultasvietas nebūs nodrošinātas ar stacionāro skābekļa padevi (izvadu), nodaļā tiks veikta COVID-19 inficētu pacientu ar vieglu slimības gaitu un primāro diagnozi “Psihiski traucējumi” ārstēšana, kā arī ar sociālām indikācijām vai Veselības inspekcijas saskaņojumu. 2020.gada 14.decembrī tiek izdots Valdes locekļa rīkojums Nr.80 par Infekcijas slimību nodaļas izveidošanu. 2021.gada 8.aprīļa rīkojums Nr.37 “Par struktūrvienību un gultu skaita izmaiņām” nosaka, ka Infekcijas slimību nodaļā ar 1.aprīli atvērto gultu skaits tiek samazināts uz 20 vietām.

Ar 10.maiju Infekcijas slimību nodaļa tiek slēgta un atvērta Tranzīta nodaļa psihiatrijas pacientiem (10 gultu vietas). Sakarā ar Uzņemšanas nodaļā plānotajiem rekonstrukcijas darbiem un tās pārvietošanu, uz laiku tiek slēgta Hronisko pacientu nodaļa. Ar 8.jūliju tiek slēgta Tranzīta nodaļa psihiatrijas pacientiem un narkoloģijas pacientiem izveidotās tranzīta palātas Narkoloģijas nodaļā. No 9.augusta atjaunota Hronisko pacientu nodaļas darbība (+15 gultu vietas).

Uz 2021. gada 1.oktobri ir pieejamas šādas nodaļas (kopā 300 gultu vietas):

1. 1.akūtā psihiatrijas nodaļā – 70 vietas
2. 2.akūtās psihiatrijas nodaļā – 70 vietas
3. Neirožu nodaļa – 35 vietas
4. Tranzīta nodaļa psihiatrijas pacientiem – 30 vietas
5. Narkoloģiskā profila pacientiem:
   1. narkoloģija – 19 vietas;
   2. obligātā narkoloģiskā palīdzība bērniem pēc bāriņtiesas lēmuma – 1 vieta;
   3. Minesotas programma stacionārā – 10 vietas;
   4. narkomānu rehabilitācija pieaugušajiem – 5 vietas;
   5. narkomānu rehabilitācija stacionārā bērniem – 5 vietas;
6. Gerontopsihiatrijas nodaļā – 30 vietas;
7. Bērnu psihiatrijas nodaļā – 20 vietas
8. Uzņemšanas nodaļa ar 5 observācijas gultas vietām.

Ārkārtas situācijas laikā, atbilstoši Ministru kabineta 2020.gada 6.novembra rīkojumam Nr.655 “Par ārkārtējās situācijas izsludināšanu”, kapitālsabiedrība pārskata periodā neierobežoja diennakts stacionāro veselības aprūpes un sekundāro ambulatoro veselības aprūpes pakalpojumu sniegšanu.

**Sabiedrības finanšu darbības rezultāti**

Pārskata perioda neto apgrozījums ir 8.3 miljoni euro, kas, salīdzinot ar 2020.gadu, ir palielinājies par 1.4 milj euro, bet par 0.27 milj. euro mazāk kā ir plānots 2021.gadā.

Kopējie kapitālsabiedrības ieņēmumi pārskata periodā ir vairāk kā 9.2 milj.euro, kas ir par 2.3 milj.euro vairāk kā 2020.gadā un par 0.3 milj. euro vairāk kā plānots.

Veselības aprūpes pakalpojumu ieņēmumi ir vairāk kā 72% no kopējiem Sabiedrības ieņēmumiem, neskaitot kompensācijas saskaņā ar COVID-19 pandēmiju (piemaksas nodarbinātajiem par darbu uzņemšanas nodaļā, COVID-19 pozitīvu pacientu ārstēšanu, testēšanu, individuālo aizsarglīdzekļu un dezinfekcijas līdzekļu papildus iegādi; transporta izdevumiem). Kompensācijas maksājumi pārskata periodā ir 10 % no visiem ieņēmumiem.

**Ieņēmumi**, euro

|  |  |  |  |  |  |
| --- | --- | --- | --- | --- | --- |
| Pakalpojumu veidi | 2020. gads | 2021.g. plāns | 2021.g. fakts | Novirze pret 2020.g. | Novirze pret plānu |
| Stacionārie veselības aprūpes pakalpojumi | 4 885 498 | 6 194 051 | 5 993 752 | +1 108 254 | -200 299 |
| Ambulatorie veselības aprūpes pakalpojumi | 525 411 | 753 990 | 735 287 | +209 876 | -18 703 |
| Sociālā aprūpe un sociālā rehabilitācija | 893 409 | 1 019 076 | 947 755 | +54 346 | -71 321 |
| Rezidentu apmācība | 357 697 | 427 550 | 449 344 | +91 647 | +21 794 |
| Uzņēmuma nopelnītie līdzekļi | 178 218 | 180 750 | 175 815 | -2403 | -4935 |

Galvenais iemesls, kādēļ ieņēmumi nesasniedz plānoto apmēru, ir pacientu un klientu plūsmas samazinājums atsevišķās stacionārās pakalpojumu programmās un visās sociālās aprūpes un sociālās rehabilitācijas programmās.

Ieņēmumu pieaugumu 2021.gadā gan pārskata periodā, gan turpmākajos periodos, ietekmē veselības aprūpes pakalpojumu tarifu un klientu dienas cenas kāpums atbilstoši normatīvajiem aktiem, kā arī rezidentu skaita palielināšanās un tam atbilstošā finansējuma izmaiņas rezidentu darba apmaksai.

Tā kā pacientu plūsma samazinājās, ārējo faktoru ietekmē, tieši neatliekamas psihiatriskās veselības pakalpojumu programmā ( līguma ar NVD neizpilde 880 913 euro, pacientu iemaksas kompensācija 192 951 euro), būtiska nozīme ir COVID-19 inficētu pacientu ārstēšanas ieņēmumiem – kopā 592 849 euro un 62 052 euro pacientu iemaksas kompensācija. Par pārskata gada 1.ceturkšņa slimnīcas darbības rādītājiem no NVD saņemts kompensācijas maksājums 227 501 euro gatavības režīma nodrošināšanai neatliekamajai palīdzībai.

LM īstenotajās programmās saņemta kompensācija par piemaksām darbiniekiem darbā ar COVID-19 inficētu klientu vai kontaktpersonu bērnu sociālās rehabilitācijas programmā – 758.27 euro; ilgstošās sociālās aprūpes un sociālās rehabilitācijas programmā – 8216.14 euro, kā arī par izlietotajiem individuālās aizsardzības līdzekļiem un dezinfekcijas līdzekļiem – 12 711.80 euro.

Kopējie ieņēmumi no NVD kompensācijas par kapitālsabiedrības līdzekļiem iegādātajiem un izlietotajiem individuālās aizsardzības līdzekļiem – 149 054.19 euro; virsstundu kompensācija par darbu COVID-19 apstākļos – 74 960.88 euro; piemaksas par darbu COVID-19 apstākļos – 563 045.36 euro; transporta izdevumu kompensācijas par analīžu transportēšanu – 734.75 euro; atvaļinājuma rezerves par 11.2020.-05.2021. – 47 027.21 euro.

Sabiedrības pārskata perioda kopējie izdevumi ir vairāk kā 8.9 miljoni euro, salīdzinot ar 2020.gada salīdzināmo periodu, tas ir par 1.9 milj euro vairāk un par 0.08milj. euro vairāk kā plānots.

**Izdevumi**, euro

|  |  |  |  |  |  |
| --- | --- | --- | --- | --- | --- |
| Galvenie izdevumu veidi | 2020.gads | 2021.g. plāns | 2021.g. fakts | Novirze pret 2020.g. | Novirze pret plānu |
| Atalgojums | 4 719 660 | 6 136 627 | 6 111 829 | +1 392 169 | -24 798 |
| Darba devēja valsts sociālās apdrošināšanas obligātās iemaksas, slimības nauda u.c. | 1 192 659 | 1 509 390 | 1 544 144 | +351 485 | +34 754 |
| Pakalpojumi | 311 121 | 316 808 | 310 693 | -428 | -6115 |
| Medikamenti, medicīnas preces, dezinfekcijas līdzekļi | 163 789 | 246 750 | 315 953 | +152 164 | +69 203 |
| Pārtikas produkti | 185 968 | 197 450 | 181 923 | -4 045 | -15 527 |
| Preču un materiālu iegāde | 174 794 | 199 388 | 217 330 | +42 536 | +17 942 |
| Ilgtermiņa ieguldījumu nolietojums | 173 682 | 189 923 | 181 558 | +11 449 | -3499 |

2021.gadā, tāpat kā 2020.gadā, būtiski pieaudzis atalgojums veselības aprūpes nodarbinātajiem, uzņēmuma faktiskajos izdevumos tā īpatsvars ir 68%, 2019.gada salīdzināmajā periodā - 65%.

Sabiedrības pārskata perioda saimnieciskās darbības rezultāts ir peļņa 312 179 euro apmērā, 2020.gadā zaudējumi ir 70 027 euro (2019. gadā – peļņa 309 255 euro), bet plāns – peļņa 79 259 euro.

Salīdzinot 2021.gadu ar iepriekšējo periodu, var secināt, ka ir būtiskas novirzes bruto pelņas rādītājā ( 2021.gadā 721 224 euro, 2020.gadā 302 123 euro). To ietekmē gan neto apgrozījuma struktūra – pārskata gadā tajā ietverts gatavības režīma kompensācijas maksājums, kas izlīdzina NVD līguma neizpildi, gan izmaksu struktūra- to ietekmē nodarbināto saslimstība (pamatā B DNL). Līdz ar to slimnīcai izmaksas neveidojas, bet pieaug virsstundu darbs COVID 19 apstākļos, kura izmaksas tiek iekļautas rādītājā Pārējie saimnieciskās darbības izmaksas.

Peļņas vai zaudējumu aprēķinā gan pārējo ieņēmumu, gan pārējo izdevumu rādītājā, ir iekļauti visi kompensācijas maksājumi sakarā ar darbu COVID-19 apstākļos.

Sabiedrības naudas plūsmā naudas līdzekļu atlikums pārskata perioda beigās palielinājies par 575 975 euro , salīdzinot ar 2021.gada sākumu, bet pret plānu novirze par 178 078 euro (plānots 1 393 043 euro).

Plānotais kopējais likviditātes rādītājs pārskata periodā ir 1.22, 2020.gadā – 0.92, pārskata periodā faktiski – 1.85. Likviditāti ietekmē gan apgrozāmo līdzekļu palielinājums (debitori, krājumi), gan īstermiņa kreditoru samazinājums – pamatā VGA saistību izpilde.

**Ieguldījumi Sabiedrības infrastruktūrā**

Kopā Sabiedrība pārskata periodā ir veikusi ilgtermiņa ieguldījumus 492 148 euro apmērā (saskaņā ar naudas plūsmu), tai skaitā rekonstruēta sporta zāles grīda 22 990 euro un uzņemšanas nodaļas rekonstrukcija 210 918 euro apmērā.

**Ieguldījumi**, euro

|  |  |  |  |  |  |
| --- | --- | --- | --- | --- | --- |
| Ieguldījumu pozīcija | 2020. gads | 2021.g. plāns | 2021.g. fakts | Novirze pret 2020.g. | Novirze pret plānu |
| Nemateriālie ieguldījumi (licences) | 2675 | 5900 | 0 | -2675 | -5900 |
| Nekustamais īpašums | 382 644 | 255 095 | 233 908 | -148 736 | -21 187 |
| Tehnoloģiskās iekārtas | 43 089 | 13 160 | 182 668 | +139 579 | +169 508 |
| Saimniecības pamatlīdzekļi | 2613 | 22 800 | 18 179 | +15 566 | -4621 |
| Datortehnika | 12 562 | 13 160 | 9246 | -3316 | -3914 |
| Pārējie pamatlīdzekļi | 236 | 19 200 | 25 713 | +25 477 | +6513 |

Sabiedrība kopumā, salīdzinot ar 2020.gadu, ir veikusi par 48 329 euro ieguldījumu vairāk; faktiskā izpilde, salīdzinot ar plānu, ir par 162 833 euro vairāk, tas pamatā saistīts ar iekārtu iegādi, kas izmantojamas Covid-19 pacientu diagnostikai un ārstēšanai.

Sabiedrība saņēmusi finansējumu saskaņā ar ārkārtas dalībnieku 03.03.2021. sapulces protokols Nr.01-27.2.5/1 par sabiedrības pamatkapitāla palielināšanu un veicamajiem ieguldījumiem infrastruktūrā – stacionārās uzņemšanas nodaļas pārbūvei 188 233 euro un pasākumiem veselības aprūpes kapacitātes stiprināšanai COVID-19 pacientu ārstēšanas procesā, izvēršot papildus intensīvās terapijas gultas un nodrošinot papildu medicīniskās iekārtas pacientu ārstēšanai 174 128 euro ( pacienta vitālo funkciju monitori 2gab; pirksta pulsa oksimetrs 10gab; skābekļa koncentrators 2gab; rentgena aparāts; dezinfekcijas iekārta; recirkulators telpas dezinfekcijai 2gab.). Pamatā visi iepirkumi pārskata periodā ir veikti, izņemot uzņemšanas nodaļas rekonstrukciju. Faktiskās izmaksas medicīnas iekārtu iegādē ir 174 294.36 euro, bet uzņemšanas nodaļas rekonstrukcijas izmaksas 210 918 euro.

**Veselības aprūpes pakalpojumu īstenošana**

VSIA “Slimnīca “Ģintermuiža”” 2020. - 2022. gada darbības stratēģiskais mērķis ir saglabāt, uzlabot un atjaunot iedzīvotāju psihisko veselību, nodrošinot kvalitatīvu, efektīvu, uz pacientu vērstu psihiatrijas un narkoloģijas pakalpojumu sniegšanu Zemgales un Kurzemes reģiona iedzīvotājiem, tajā skaitā bērniem.

Slimnīca saskaņā ar noslēgto līgumu ar Nacionālo veselības dienestu saņem fiksēto maksājumu par uzņemšanas nodaļas darbību un piemaksu par observācijas gultu uzturēšanu. Pārskata periodā 2393 pacienti vērsušies uzņemšanas nodaļā pēc medicīniskās palīdzības, no tiem 98 sniegta neatliekamā medicīniskā palīdzība un tie novirzīti turpmākai ambulatorai ārstēšanai. COVID 19 dēļ telpu resursi observācijai bija ierobežoti (telpu resursu nepietiekamība sakarā ar nepieciešamo pacientu tranzītzonas izveidi - nepieciešams izolēt pacientu grupas-bērni/ psihiatriskie vīrieši/ psihiatriskās sievietes/ narkoloģijas vīrieši/ narkoloģijas sievietes/ gerontopsihiatrija) un tikai 121 pacientiem nodrošināts observācijas pakalpojums, no tiem 6 pēc observācijas stacionēti diennakts stacionārā.

2021.gada diennakts stacionāra statistiskie rādītāji būtiski atšķiras no 2020.gada un plānotajiem rādītājiem. To ietekmēja ārkārtējās situācijas sakarā ar COVID-19 izplatību rudens – ziemas - pavasara periodā.

**Diennakts stacionāra līguma izpilde (01.-09.mēneši)**

|  |  |  |  |  |
| --- | --- | --- | --- | --- |
| NVD līguma stacionārās veselības aprūpes programmas | Faktiski ārstēto pacientu skaits 2020.gadā | Plānotais pacientu skaits līgumā 2021.gadā | Faktiski ārstēto pacientu skaits 2021.gadā | Novirze pret 2020.gadu |
| Psihiatriskā palīdzība, tai skaitā pēc tiesas lēmuma | 1548 | 1622 | 1277 | -271 |
| Psihiatriskā palīdzība bērniem | 242 | 264 | 239 | -3 |
| Narkoloģija | 395 | 353 | 365 | -30 |
| Narkomānu rehabilitācija stacionārā (pieaugušajiem) | 10 | 18 | 17 | +7 |
| Narkomānu rehabilitācija stacionārā bērniem | 35 | 33 | 33 | -2 |
| Obligātā narkoloģiskā palīdzība bērniem pēc bāriņtiesas lēmuma | 5 | 8 | 5 | - |
| Minesotas programma stacionārā | 92 | 98 | 100 | +8 |
| Kopā | 2327 | 2396 | 2036 | -291 |
| COVID-19 pacientu ārstēšana līdz 28.02.2021. | 0 | 159 | 159 | +159 |
| COVID-19 pacientu ārstēšana no 01.03.2021. | 0 | 57 | 50 | +50 |

Sakarā ar COVID-19 ierobežojumiem, pacientu plūsma būtiski samazinājās neirožu, geriatrijas un akūtās psihiatriskās palīdzības nodaļās vīriešiem. Lai gan COVID-19 ierobežojumi neattiecās uz neatliekamās palīdzības programmām, tomēr straujā pacientu plūsmas mazināšanās liecina, ka psihiatrijas pacients atšķiras no tipiska neatliekamās palīdzības pacienta.

Pārskata periodā slimnīcā, salīdzinot ar 2020.gadu, ārstēto pacientu skaits psihiatrijā un narkoloģijā kopā samazinājies par 291 ( 6 mēnešu periodā – par 175 pacientiem; 3 mēnešu periodā - par 230 pacientiem), bet , ņemot vērā ārstētos COVID-19 pozitīvos pacientus, samazinājuma nav. Pārskata periodā beigās nav apmaksāti 3 ārstētie narkoloģiskās rehabilitācijas pieaugušie pacienti (24307.89 euro) un 5 Minesotas programmā ārstētie pacienti (9854.50 euro).

Pārskata periodā Slimnīcai par sekundāro ambulatoro veselības aprūpes pakalpojumu sniegšanu līgumā ar Nacionālo veselības dienestu noteikta tāmes finansējums par psihiatrijas (3 slodzes psihiatrs, 0.5 slodzes bērnu psihiatrs), psihologa/ psihoterapeita (0.75 slodze), psihiatrijas māsas(4 slodzes) un funkcionālo speciālistu (1 slodze) kabinetiem. Metadona aizvietojošās terapijas kabinetam apmaksātas 1.75 māsas slodzes un 1 psihologa slodze kabinetos. No 02.2021. papildus 0.5 slodzes psihiatrs un 0.5 slodzes bērnu psihiatrs pasākumu ietvaros “Par nepieciešamajiem pasākumiem 2021. gadam un turpmāk, lai samazinātu ilglaicīgu negatīvo ietekmi uz sabiedrības psihisko veselību, ko rada COVID-19 pandēmija”. No augusta mēneša darbu uzsāk Psihoemocionālās veselības uzraudzības un atbalsta kabinets, kurā nodarbināts psihologs 0.5 slodzes apmērā.

**SAVA kvotēto pakalpojumu apjoms**

|  |  |  |  |  |
| --- | --- | --- | --- | --- |
| Pakalpojuma veids | Faktiski ārstēto/apmeklējumu pacientu skaits 2020.gadā | Plānotais pacientu/apmeklējumu skaits līgumā 2021.gadā | Faktiski ārstēto pacientu/apmeklējumu skaits 2021.gadā | Novirze pret 2020.gadu |
| Neiroelektrofizioloģiskie funkcionālie izmeklējumi | 353 | 391 | 338 | -15 |
| Psihiatrisko slimnieku ārstēšana psihiatriskā profila dienas stacionārā | 1794 | 2253 | 1794 | 0 |
| Narkologa pakalpojumi | 3805 | 3792 | 4076 | +271 |
| Psihiatra pakalpojumi | 8671 | X | 9988 | +1317 |
| Tiesu psihiatriskā un psiholoģiskā ekspertīze | 68 | 76 | 57 | -11 |
| Metadona aizvietojoša terapija | 16813 | 15878 | 17971 | +1158 |

Pārskata gadā ārkārtējās situācijas ietekme uz sekundārajiem veselības aprūpes pakalpojumiem ir vērojama tieši uz Dienas stacionārā sniegtajiem pakalpojumiem: - 459 apmeklējumi, salīdzinot ar plānoto apjomu. Pārskata gadā pieaudzis pacientu skaits (+4), kuri saņem Metadona aizvietojošo terapiju.

Ar 2021.gada 6.janvāri uzsākta slimnīcā nodarbināto vakcinācija pret COVID-19, bet ar 22.februāri vakcinācijas kabinets pakalpojumu uzsāk sniegt pārējiem iedzīvotājiem, slimnīcas pacientiem un klientiem. Pārskata periodā izvakcinēti 1223 cilvēki.

Saskaņā ar Sabiedrības vidēja termiņa darbības stratēģiju 2020.-2022.gadam nefinanšu mērķis ir veselības aprūpes pakalpojuma pieejamības uzlabošana, veselības aprūpes pakalpojumu plānošanas un sniegšanas efektivitātes nodrošināšana un veselības aprūpes pakalpojumu sniegšanas kvalitātes nodrošināšana.

**Nefinanšu mērķu rezultatīvie rādītāji**

|  |  |  |  |
| --- | --- | --- | --- |
| Rādītājs | 2020.gads | 2021.gada plāns | 2021.gada 9 mēn.fakts |
| Kopējais stacionāro gultu skaits (perioda beigās) | 318 | 320 | 295 |
| Praktizējošo ārstu (bez zobārstiem un rezidentiem) un praktizējošo māsu skaita attiecība | 39/108 | 42/113 | 37/114 |
| Iestādē strādājošo ārstniecības personu vecuma grupā 25-40 gadiem īpatsvars no kopējā iestādē strādājošo ārstniecības personu skaita, % | 24 | 26 | 25 |
| Vidējais ārstēšanās ilgums, dienas | 29 | 27 | 27 |
| Gultu noslodze, % | 78 | 76 | 75 |
| Pacientu ar šizofrēniju, šizotipiskiem traucējumiem vai murgiem neatliekama atkārtota stacionēšana 30 dienu laikā tajā pašā stacionārajā ārstniecības iestādē,% | 105/18% (gada rādītājs) | 112/15% (gada rādītājs) | 43/11% |
| Uz mājām izrakstīto pacientu, kuri atkārtoti hospitalizēti tajā pašā vai nākamajā dienā (neieskaitot pacientus, kuriem nākamā hospitalizācija ir aprūpe vai rehabilitācija), skaits un īpatsvars, % | 21/0.7% (gada rādītājs) | 28/1% (gada rādītājs) | 21/1% |
| Letalitāte stacionārā, % | 0.77 | 0.90 | 0.82 |

**Personāls**

Sabiedrībā pārskata periodā vidēji nodarbināti 557 darbinieki, kas ir par 2 darbinieku vairāk kā 2020.gada salīdzināmajā periodā. Nodarbināto skaits palielinājies ārstu un funkcionālo speciālistu, kā arī māsu grupā, kas saistīts ar darbinieku saslimstību ar COVID-19 vai viņu prombūtni sakarā ar kontaktpersonas statusu, slimnīcas ikdienas darbības nepārtrauktībai uz ārkārtējās situācijas laiku tika pieņemtas darbā gan māsas, gan māsu palīgi, gan sanitāri. Pārskata periodā ir jaunizveidotas 2.5 funkcionālo speciālistu amata slodzes un darba attiecības uzsākuši 5 mākslas terapeiti.

Sabiedrībā finansētas vidēji 52 ārstu, tai skaitā 11.23 funkcionālo speciālistu slodzes; 99 māsu slodzes; 78 māsu palīgu slodzes; 17 administratīvā personāla slodzes; 256 pārējo darbinieku slodzes. Salīdzinoši ar 2020. gadu – vairāk par 2 slodzēm, bet attiecīgi pret plānoto – mazāk par 27 slodzēm.

Darbinieku mainība pārskata periodā ir 19%, kas ir par 2% vairāk kā 2020. gadā.

Pārskata periodā Sabiedrība nodrošināja vidējo darba samaksu 1352 euro apmērā, kas ir par 302 euro vairāk kā 2020.gada periodā un par 60 euro vairāk kā sākotnēji plānots.

Būtiska ietekme diennakts stacionārā nodarbināto vidējai darba samaksai ir piemaksas darbiniekiem saskaņā ar VM rīk.Nr.17;114; 132;157 (par COVID-19 pacientu ārstēšanu, testēšanu, uzņemšanas nodaļa), kā arī papildus virsstundu apmaksa ārkārtējās situācijas laikā.

2021.gadā virsstundu darbā iesaistīti 134 ārstniecības personas, nostrādājot 5525 virsstundas, salīdzinoši – 2020.gadā virsstundu darbā nodarbinātas 12 ārstniecības personas, kopā 684 virsstundas.

Izdevumi darbinieku atalgojumam pārskata perioda neizpilde ir saistīta ar darbinieku darba nespēju – pārskata periodā kopā 62 144.5 h B lapas (2020.gadā -36 276 h).

**Vidējā darba samaksa, euro uz slodzi**

|  |  |  |  |  |  |  |
| --- | --- | --- | --- | --- | --- | --- |
| Darbinieku kategorija | 2020.gads | 2021.gada plāns | 2021.gada fakts | MK not.Nr. 555, tarifā | Novirze pret 2020.g. | Novirze pret plānu |
| Ārsti, tai skaitā funkcionālie speciālisti | 2178 | 2645 | 2886 | 1862 | +708 | +241 |
| Ārstniecības un pacientu aprūpes personāls | 1342 | 1633 | 1760 | 1117 | +418 | +127 |
| Ārstniecības un pacientu aprūpes atbalsta personāls | 797 | 1060 | 1093 | 745 | +296 | +33 |
| Administrācija | 2010 | 2271 | 2272 | x | +262 | +1 |
| Pārējie darbinieki | 731 | 884 | 899 | x | +168 | +15 |

Salīdzinot ar normatīvajos dokumentos noteikto par darba samaksas apmēru gultu dienas tarifā (MK not.Nr.555) – Sabiedrība nodrošinājusi izmaksu ārstu kategorijā +1024 euro; māsu +643 euro; māsu palīgu +348 euro vairāk. Salīdzinot ar normatīvo dokumentu par ārstniecības personu zemāko mēnešalgu (MK not.Nr.851) – ārstiem +1397 euro; māsas +775 euro, māsu palīgi +370 euro.

Māsu darba samaksa sasniedz 61 % no ārsta darba apmaksas un māsu palīgiem tiek nodrošināta darba samaksa 38% no ārstu darba samaksas.

Būtiska ietekme ārstniecības personu vidējās algas līmenim ir aprēķinātās piemaksas un virsstundas par nodarbinātību COVID-19 apstākļos – kopā piemaksas 463317.58 euro; virsstundu darbs 60809.22 euro.

**Izglītība un zinātniskā darbība**

Pārskata periodā Sabiedrībā rezidentūru īsteno 16 rezidenti studiju programmās - “Psihiatrija”, “Tiesu psihiatrijas eksperts”, “Bērnu psihiatrija”. Līgumi par rezidentu apmācību valsts budžeta finansētās rezidentūras vietās Sabiedrībai noslēgti ar Rīgas Stradiņa universitāti un Latvijas Universitāti.

Jauno ārstu profesionālo spēju attīstīšanai, Sabiedrība rezidentiem dod iespēju papildināt zināšanas un prasmes darbā ar pacientu, pacienta tuviniekiem, un piedalīties pacientu tuvinieku izglītošanā par slimību, tās ārstēšanu, par slimības risku un citiem kaitīgiem faktoriem (psihoedukācija). Jaunie ārsti aktīvi piedalās zinātnisku materiālu sagatavošanā un lekciju īstenošanā dažādu projektu ietvaros – pašvaldību speciālistiem, Jelgavas pilsētas iedzīvotājiem un skolēniem, kā arī slimnīcas “Ģintermuižas” ārstu konferencēs.

Iestājoties ārkārtas situācijai valstī, veikta rezidentu apmācība COVID-19 analīžu noņemšanā. Pēc Infekcijas slimību nodaļas atvēršanas (pārprofilējot Hronisko pacientu nodaļas 40 gultas vietas) rezidenti aktīvi iesaistījušies COVID-19 pacientu ārstēšanā jaunizveidotajā struktūrvienībā, kā arī iesaistījušies ārstniecības darbā nodaļās, kurās sakarā ar Covid-19 saslimstību, bija nepietiekams personāla nodrošinājums.

Darbinieku izglītošana notiek trīs virzienos:

1. Regulāra un nepārtraukta darbinieku izglītošana par IAL lietošanu, vakcināciju ( pēc individuālas darbinieku izglītošanas par vakcināciju pret SARS-CoV-2, aprīļa mēnesī pirmo vakcīnu saņēma 12 darbinieki );
2. Darbinieku izglītošana kvalifikācijas uzturēšanai un pilnveidei. Marta mēnesī tika organizēti tālākizglītības kursi On-line vidē: “Pirmā palīdzība” māsas palīgiem un aprūpētājiem, kur apliecības ieguva 65 darbinieki ( 30 – māsas palīgi un 35 ISASRN darbinieki), no 19.03.21. -29.04.21. iespēja apgūt e- kursus “Sociālais darbs ar pilngadīgām personām ar garīga rakstura traucējumiem” bija 30 darbiniekiem;
3. 2020./21. mācību gadā sadarbībā ar Latvijas Universitātes Rīgas 1. medicīnas koledžu VSIA “Slimnīcā “Ģintermuiža”” mācības Arodizglītības programmā – aprūpētājs uzsāka 26 audzēkņi ( 9 ISASRN darbinieki no VSIA “Slimnīca “Ģintermuiža”’, un 17 no VSAC “Zemgale”), šobrīd grupā mācās 16 audzēkņi – 9 ISASRN darbinieki. Iestāde nodrošina kvalifikācijas prakses vietas 9 mūsu ISASRN darbiniekiem no 15.02.21. – 23.05.21.
4. 2021./22. mācību gadā sadarbībā ar Latvijas Universitātes Rīgas 1. medicīnas koledžu VSIA “Slimnīcā “Ģintermuiža”” mācības Arodizglītības programmā – “Māsas palīgs” uzsāka 18 mūsu un 14 citu ārstniecības iestāžu darbinieki.
5. 6 māsas ir piedalījušās Eiropas Sociālā fonda projekta Nr.9.2.6.0/17/001 “Ārstniecības un ārstniecības atbalsta personāla kvalifikācijas uzlabošana” neformālās izglītības programmā “Māsas kompetence elektrokardiogrāfijas interpretēšanā” un ieguvušas apliecinājumu par programmas apguvi. Kopumā Zoom vidē, attālinātas ESF projekta neformālās izglītības programmas apguvušas 16 māsas.

Pārskata periodā 22 sanitāri pēc mācībām RSU Sarkanā Krusta medicīnas koledžā , ieguva kvalifikāciju “Māsu palīgs” un 3 māsas – ieguva bakalaura grādu māszinībās ar specializāciju – garīgās veselības aprūpes māsa (2 māsas) un ķirurģija (1 māsa), kā arī 3 sanitāri un māsu palīgi apgūst kvalifikāciju “Māsas” . 1 māsa ieguva Veselības zinātņu maģistra grādu RSU.

Kapitālsabiedrībā ESF projekta ietvaros, darbības programmas “Izaugsme un nodarbinātība” 9.2.5. specifiskā atbalsta mērķa “Uzlabot pieejamību ārstniecības un ārstniecības atbalsta personām, kas sniedz pakalpojumus prioritārajās veselības jomās iedzīvotājiem, kas dzīvo ārpus Rīgas” īstenošanā, atbalstu ir saņēmušas 33 ārstniecības personas.

**Klientu apkalpošana**

2021.gada sākumā saņemti 2 ziņojumi par gadījumiem kuru dēļ radies vai varēja rasties ar veselības aprūpi saistīts kaitējums pacientam/klientam. Atgadījumu izvērtēšana tika veikta ISASRN nodaļas ietvaros atbilstoši iekšējam normatīvajam aktam;

Saņemti 8 zvani uz anonīmo tālruni no diviem slimnīcas pacientiem, t. sk. no viena pacienta ar pateicību ārstējošam personālām. Sešas reizes zvanīja viens un tas pats pacients (pacientam bija raksturīgs akūts psihisks stāvoklis, ko viņš pats neapzināja, nekritisks un uztver sevi par veselo cilvēku. Stacionēts psihiatriskajā slimnīcā pret personas grību Ārstniecības likuma 68. panta kārtībā).

Tika reģistrēti 11 kritienu gadījumi (ierakstīti datu bāzē, izanalizēti). Nodaļas virsmāsas organizēja un veica ar pacientu drošību saistošo atgadījuma apspriešanu un analīzi ar nodaļas darbiniekiem.

Tika veikta darbinieku testēšanas plānošana uz COVID-19 infekciju, testēšanas procesa pārraudzībā, informācijas apkopošana un informēšana par testēšanas rezultātiem (t. sk. SPKC Zemgales reģionālo nodaļu par kontaktpersonām, saslimušajiem).

Tika izanalizēta darbinieku saslimstība ar COVID-19 infekciju par laika periodu no 03.10.2020 līdz 30.09.2021, kā arī tika izanalizēta darbinieku vakcinācijas gaita pret COVID-19 infekciju (vakcinēto darbinieku kopskaits pret strādājošo 87%). Ar apkopotiem rezultātiem prezentācijas veidā tika iepazīstināti administratīva pārvalde, ārsti, virsmāsas.

|  |  |  |  |  |
| --- | --- | --- | --- | --- |
| **Struktūrvienības** | **Nevakcinēto personu skaits** | **Īpatsvars** | **Vakcinēto personu skaits** | **Īpatsvars** |
| 1.Akūtās psihiatrijas nodaļa | 8 | 16.33% | 41 | 83.67% |
| 2.Akūtās psihiatrijas nodaļa | 5 | 7.94% | 58 | 92.06% |
| Administratīvā pārvalde |  | 0.00% | 5 | 100.00% |
| Administratīvi saimnieciskā daļa | 2 | 33.33% | 4 | 66.67% |
| Aptieka | 1 | 25.00% | 3 | 75.00% |
| Bērnu psihiatrijas nodaļa | 3 | 8.57% | 32 | 91.43% |
| Diagnostikas, konsultāciju un medicīniskās rehabilitācijas nodaļa | 5 | 12.82% | 34 | 87.18% |
| Finanšu, ekonomikas un medicīnas statistikas daļa |  | 0.00% | 2 | 100.00% |
| Garīgās veselības ambulatorās aprūpes centrs | 2 | 6.25% | 30 | 93.75% |
| Gerontopsihiatrijas nodaļa | 1 | 3.57% | 27 | 96.43% |
| Grāmatvedība |  | 0.00% | 5 | 100.00% |
| GVAAC dienas stacionārs |  | 0.00% | 3 | 100.00% |
| Hronisko pacientu nodaļa | 2 | 8.33% | 22 | 91.67% |
| Ilgstošas sociālās aprūpes un sociālās rehabilitācijas nodaļa (ISASRN) | 10 | 19.61% | 41 | 80.39% |
| Motivācijas centrs |  | 0.00% | 11 | 100.00% |
| Narkoloģijas nodaļa | 3 | 9.68% | 28 | 90.32% |
| Neirožu nodaļa | 2 | 7.14% | 26 | 92.86% |
| No psihoaktīvām vielām atkarīgo pilngadīgo personu sociālās rehabilitācijas programma (PSR) |  | 0.00% | 8 | 100.00% |
| No psihoaktīvām vielām atkarīgu bērnu sociālās rehabilitācijas nodaļa (BSR) | 2 | 40.00% | 3 | 60.00% |
| Pacientu un klientu aprūpes daļa | 3 | 33.33% | 6 | 66.67% |
| Personāla nodaļa |  | 0.00% | 2 | 100.00% |
| Saimnieciskā nodaļa | 5 | 22.73% | 17 | 77.27% |
| Sociālā darba nodaļa | 1 | 25.00% | 3 | 75.00% |
| Uzkopšanas nodaļa | 7 | 23.33% | 23 | 76.67% |
| Uzņemšanas nodaļa | 1 | 2.94% | 33 | 97.06% |
| Virtuve | 9 | 23.08% | 30 | 76.92% |
| **Gala summa** | **72** | **12.65%** | **497** | **87.35%** |

Pacientu sūdzību un ierosinājumu analīzes sistēmas ietvaros (lietojot veselības aprūpes sūdzību analīzes rīks) tika izanalizētas pacientu un viņu tuvinieku sūdzības. Tika identificēti un noteikti problēmu veidi. Tiek novērtēts ziņotās problēmas nozīmīgums, identificēts veselības aprūpes posms, kurā radās problēma, un kaitējuma līmenis, kuru pacients piedzīvojis. Vairākums sūdzību skaits attiecināms pie komunikācijas un attiecību problēmām (problēmas, kas saistītas ar jebkura konkrēta darbinieka izturēšanos, uzvedību, attieksmi pret pacientu un viņa ģimeni/radiniekiem/pārstāvjiem). Ar apkopotiem rezultātiem tika iepazīstināti administratīva pārvalde, ārsti, virsmāsas.

**Pasākumi Sabiedrības darbības efektivitātes uzlabošanā**

Sabiedrība turpina nodrošināt medikamentu aprites elektroniskās uzskaites sistēmas (Palma medical) izmantošanu.

Lai efektīvi un lietderīgi izmantotu resursus, pilnveidotu, ieviestu un attīstītu procesus, kas vērsti uz nepārtrauktu pakalpojuma kvalitātes uzlabošanu bērnu psihiatrijas nodaļā, no š.g. janvāra uzsākts ieviest LEAN metodi bērnu psihiatrijas nodaļas vides sakārtošanā un procesu uzlabošanā. Februāra mēnesī tika uzsākta darbinieku izglītošana par LEAN būtību, mērķiem, ieguvumiem, lai motivētu darbiniekus aktīvi iesaistīties procesu īstenošanā un pilnveidošanā. Izglītošanas un LEAN metodes ieviešanas procesā tiek izmantotas prezentācijas, neformālās izglītības metodes, audio – vizuālās metodes, vizualizācija, darbinieku atraisīšana un iesaistīšana izpratnes un radošās domāšanas veicināšanai, individuālais un grupu darbs ar atgriezeniskās saites sniegšanu.

Šobrīd izmanto 5S metodi, kas palīdz sakārtot darba telpas tā, lai tās būtu drošas, ērtas, pārskatāmas atbrīvojoties no liekā, neizmatotā, nolietotā inventāra vai aprīkojuma. Pēc LEAN principiem ir izveidots tāds nodaļas plānojuma projekts, lai darba procesā neradītu liekas darbības, optimizētu personālu tieši tur, kur tas visvairāk ir nepieciešams, lai nodrošinātu pacientu drošību, novērstu krišanas riskus, uzlabotu funkcionalitāti un atvieglotu vides pieejamību kā arī komfortu pakalpojuma saņēmējam.

Pārskata periodā ir izstrādāti darba kvalitātes, higiēniskā un pretepidēmiskā režīma prasību ievērošanas un medikamentu aprites pārbaudes kritēriji stacionārām nodaļām, GVVAC un ISASRN. Tika uzsāktas kompleksas pārbaudes nodaļās pēc šiem kritērijiem. Galvenā uzmanība vērsta uz krišanas un izgulējumu riskiem, pacientu identifikāciju un fiksāciju, medicīniskās dokumentācijas aizpildīšanu, individuālo aizsardzības līdzekļu lietošanu un dezinfekciju.

Darba procesā tiek aktualizēta uz pilnveidota “Kārtība, kādā tiek veikta izgulējumu profilakse, izvērtēšana un aprūpe mazkustīgiem vai gulošiem pacientiem/ klientiem VSIA “Slimnīca ”Ģintermuiža””. Izstrādāts un aprobācijā nodaļās nodots “Mazkustīgu un/vai gulošu pacientu izgulējumu profilakses protokols”.

Vadības līmenī tiek pielietots datu analīzes rīks BI.

Sabiedrība veic regulāru kvalitātes un darbības efektivitātes rādītāju monitorēšanu, analīzi un dizainēšanu atbildīgo speciālistu līmeņos.

Ir ieviests darbinieku darba grafika on-line plānošanas rīks pārskata periodam ( no 1.04. – 3 mēnešu izlīdzinātais periods) - operatīvai kontrolei, pārplānošanai un saskaņošanai, kā rezultātā vienlaicīgi informācija tiek atspoguļota struktūrvienības nodarbināto darba laika uzskaites tabulās.

**Ieteikumi Sabiedrības turpmākās darbības uzlabošanai un risku mazināšanai**

Sabiedrība turpina mērķtiecīgi veikt galveno procesu analīzi, lai savlaicīgi identificētu riskus, to līmeni un iespējamo ietekmi.

Notiek nepārtraukta Sabiedrībā nodarbināto noslodzes efektivitātes pārraudzīšana, lai samazinātu virsstundu rašanos riskus, kā arī kontrolētu cilvēkresursu efektīvu izmantošanu.

Tiek monitorēti pakalpojumu sniegšanas efektivitātes rādītāji un veikta pakalpojuma uzskaites dokumentu analīze un kvalitātes kontrole.